Gitte Lillelund Bech (V), 2001-01-30:
Dette beslutningsforslag har jo sin baggrund i, at det stadig væk er svært at gennemskue, hvad der foregår i det danske uddannelsessystem, hvis du er forælder, elev, studerende, lærer, forsker, eller blot er en udenforstående, der interesserer sig for, hvad det er, der foregår i uddannelsessystemet.
Samtidig oplever vi jo generelt stigende globalisering, vi oplever, at viden er den konkurrenceparameter, som Danmark skal klare sig på, og derfor mener vi faktisk, at det er vigtigt, at vi kan vise, hvad det er, vi kan, i det danske uddannelsessystem.
Vi mener, at gennemsigtighed og åbenhed er vejen frem, dels til at udveksle viden og dels til at signalere, at vi har et vidensniveau i det danske uddannelsessystem, som er ganske højt.
Endelig mener vi, at åbenhed og gennemsigtighed er forudsætninger for, at vi kan få et effektivt elev-, studenter- og forældredemokrati, men faktisk også for, at man kan skabe nogle forudsætninger for et frit skole- og uddannelsesvalg.
Vi tror altså på, at en sund konkurrence mellem skole og uddannelsesinstitutioner kan være med til og kan bidrage til at levere den bedst mulige undervisning til gavn for eleverne, de studerende og for Danmark.
Det er meget væsentligt for os, at der skabes åbenhed om alle forhold, der vedrører en uddannelse og en uddannelsesinstitutions indhold og kvalitet.
Vi tror på, at kun gennem denne vej får vi den fulde sandhed om, hvad uddannelsen indeholder, kan, vil og ønsker, og om uddannelsens kvalitet og mangler. Derfor mener vi, det er væsentligt at tage fat i de fire parametre, som er skitseret i beslutningsforslaget: fagudbud og læseplaner, pædagogisk udgangspunkt og værdigrundlag, karaktergennemsnit og endelig, at de evalueringer, som pågår på de enkelte uddannelsesinstitutioner, bliver offentliggjort.
Selvfølgelig, og det er da også blevet påpeget fra flere sider i dag, arbejder det danske uddannelsessystem og de danske uddannelsesinstitutioner allerede med at offentliggøre klare mål, rammer, læseplaner, værdigrundlag, men det er ikke altid lige nemt at finde det pågældende materiale.
Vi mener derfor, at det skal være obligatorisk, at man offentliggør det på hjemmesider, for så ville alle i landet og uden for landets grænser faktisk have adgang til at se, hvad det er, det danske uddannelsessystem kan. Vi mener specielt, det er vigtigt, at man har fokus på de tre bløde parametre, som netop er fagudbud og læseplaner, værdigrundlag og pædagogisk grundlag og endelig evalueringerne.
Det vil være bløde parametre, og det vil være parametre, som ikke kan sættes op i en tabel, som ikke kan måles og vejes.
Som det også er påpeget i beslutningsforslaget, er vi selvfølgelig klar over, at alt, hvad der pågår på folkeskoleområdet, skal drøftes i folkeskoleforligskredsen.
Så derfor vil dele af beslutningsforslaget således ikke endnu være relevante for folkeskoleområdet.
Med hensyn til offentliggørelse af karaktererne så synes vi, det er absurd, at vi faktisk i Danmark som det eneste land har en lov, der beskytter mod offentliggørelse af gennemsnitskarakterer på ungdomsuddannelserne som eksempelvis gymnasiet.
Det mener vi faktisk er en barriere, fordi vi jo synes, det er væsentligt, at man kan se det hele som en samlet pakke, nemlig de bløde parametre og også karaktergennemsnittet.
Endelig vil jeg knytte nogle bemærkninger til evalueringerne af kvalitet og indhold af udbudte fag.
Rent faktisk er det sådan i dag, at det er de færreste af de danske universiteter, der offentliggør evalueringer af kvaliteten af de udbudte fag eller for den sags skyld bare offentliggør de udbudte fag på Internettet.
Jeg har noteret mig, at regeringen mener, at offentliggørelse af de blødere parametre allerede er igangsat, og derfor undrer det mig jo, at man eksempelvis på de videregående uddannelser kan have problemer med at finde fagudbud og andet, medmindre man tager telefonen, ringer til den pågældende studievejledning eller forskellige studievejledninger for at få tilsendt materiale på tryk.
Danmark som IT-nation burde kunne gøre det bedre.
Jeg vil sige, at det er positivt med de signaler, der har været fra bl.a. SF, Centrum-Demokraterne, Kristeligt Folkeparti og selvfølgelig fra os som forslagsstillere, om muligheden for at drøfte yderligere åbenhed omkring de bløde parametre, og jeg noterede mig også, at Det Radikale Venstre i et par enkelte bemærkninger faktisk var positiv over for dette.
For os er det væsentligt, at arbejdet fortsætter, at det bliver udbygget, og specielt at det er muligt at kunne få
let tilgængelig information.
Vores mål er jo, at vi godt vil have, at Danmark ligger i toptre på uddannelsesområdet set med verdensbriller, og vi skal kunne og turde synliggøre det.
Og det kan vi ved øget åbenhed og øget gennemsigtighed inden for uddannelsessystemet.
Så vil jeg sige tak for en god debat, vel vidende at karaktergennemsnittet jo altid og også tidligere har været det, som de fleste ønskede at diskutere.
Men jeg synes da, at der var mange positive toner i debatten specielt med hensyn til åbenhed og gennemsigtighed på de øvrige områder, så jeg håber da på, at vi dér kan fortsætte drøftelserne.